Fredag åbnede christianitterne igen for den berygtede gade Pusher Street.

Vi fornemmer, at christianitterne er ved at have fået nok nu Anne Tønnes, politidirektør ved Københavns Politi

Det gjorde de efter tre dage, hvor gaden har været spærret af. Men et skilt fortæller, at man i øjeblikket ikke kan købe hash.

Fredag klokken 17.00 holdt Københavns Politi et pressemøde, hvor politidirektør, Anne Tønnes fortalte, at man nu vil skrue op for polititilstedeværelse i både Pusher Street og i gaderne omkring.

- Vi accepterer ikke et stort supermarked for hash i København. Derfor skruer vi op for vores indsats. Der vil fremover være daglig polititilstedeværelse i Pusher Street. Man vil fremover se flere betjente i gaden og i nærområdet, siger Anne Tønnes.

Læs også Christianit om betjente hver dag: "Politiet gør tingene utålelige"

Allerede ved åbningen fredag var der masser af politi i gaden på Pusher Street. Foto: Nils Meilvang - Ritzau Scanpix

Hun fortæller, at den øgede indsats skyldes nogle af christianitternes tiltag.

- Der er lige nu et momentum for, at det vil lykkes. Den store indsats som christianitterne har gjort på Christinia de seneste år, har svækket det kriminelle miljø. Og vi fornemmer, at christianitterne er ved at have fået nok nu, siger hun.

Hun havde dog håbet, at christianitterne havde håndteret deres lukning af Pusher Street anderledes. For allerede nu er der igen gang i salget.

Læs også Pusher Street åben igen

- Vi havde håbet, at den midlertidige lukning af Pusher Street kunne blive permanent, men det har Christiania desværre ikke ønsket. Vi kan samtidig konstatere, at den organiserede hashhandel fortsætter.

Fonden bag Christiania mødtes tidligere på ugen med Københavns Politi, men det er uvist, hvad der kom ud af mødet.

Holder øje i resten af København

Foto: Nils Meilvang - Ritzau Scanpix

Et af de meget brugte argumenter for hashhandel på Christiania er, at hvis ikke man sælger der, så vil hashsalget bare sprede sig til resten af København.

Det har Anne Tønnes for øje:

- Jeg vil gerne sige, at den intensiverede indsats er en omprioritereing af vores lokale ressourcer. Og vi er opmærksomme på, om der sker åbenlys hashhandel andre steder i København, siger hun.

- Vi har et mål, og det er, at normalisere områderne på Christiania, og vi bliver ved, så længe det er nødvendigt.

Sådan så det ud, da Pusher Street åbnede tidligere fredag: